על רקע בקשת רשות המסים למאסר בפועל, נבדקת האפשרות שהזמר משה פרץ יְרַצה עבודות שירות בלבד: שופט בית משפט השלום ברמלה, הישאם אבו שחאדה, ביקש היום (ב') את חוות דעתו הממונה על עבודות שירות בשב"ס לגבי התאמתו של פרץ, שהורשע בהעלמת מס של יותר ממיליון שקל.
פרץ יזומן לראיון אצל הממונה, שהתבקש להגיש את חוות הדעת עד 10 באוקטובר.
בשבוע שעבר דרשה רשות המסים להטיל על הזמר עונש מאסר בפועל של עד שנתיים. במרס הורשע פרץ במסגרת הסדר טיעון בהעלמת הכנסות והנמכת חשבוניות מס. הוא הודה שהעלים הכנסות מהופעותיו בשנים 2009-2007 בהיקף של כמיליון שקל, ותשלומי מע"מ בסכום של 140 אלף שקל.
את פרץ מייצגים עורכי הדין אלי כהן, חובב דמרי, אפרים דמרי ואיריס טוביאן. עו"ד כהן מסר בתגובה: "נוכח עקרונות המשפט הפלילי, לא ניתן להטיל על פרץ עונש מאסר מאחורי סורג ובריח, זאת בשעה ששותפו לכתב האישום, שחלקו כמוסכם גדול יותר מחלקו של פרץ, נידון לעבודות שירות. עקרונות המשפט הפלילי ופסיקת בתי המשפט מחייבים הטלת עונש קל יותר לשותף הזוטר, במקרה הזה פרץ".
מוקדם יותר השנה נידון זמר אחר - קובי פרץ - לשנתיים מאסר בפועל, אולם שם מדובר היה בסכומים גבוהים הרבה יותר ובנסיבות שונות.